Corrèze
        
         (departement i Frankrike)
Store norske leksikon,Geografi,Verdens geografi,Europa,Frankrikes geografi
Corrèze er et departement i Frankrike, i regionen Nouvelle-Aquitaine. Det strekker seg over et område på 5857 km2 og har 241 464 innbyggere (2017). Folketallet har vært synkende de seneste tiårene. Hovedstad er Tulle, mens den største byen er Brive-la-Gaillarde.
Corrèze ligger i den vestlige utkanten av Massif central og har et kupert landskap. Høyeste punkt er Mont Adouze på Plateau de Millevaches, 954 meter over havet. Landskapet er gjennomskåret av flere store elver, bl.a. Dordogne og dens bielv Corrèze, som danner dype daler der mesteparten av befolkningen er konsentrert. Høylandet har et fuktig og kjølig klima, og brukes mest til sauebeite. Dalene derimot har et varmt klima, med dyrking av mais, hvete, tobakk, grønnsaker, frukt, vindruer og nøtter. Det drives oppdrett av storfe, svin og fjærkre. Industrien er beskjeden, med produksjon av maskindeler, elektriske komponenter og næringsmidler. Les mer i Store norske leksikon Frankrike Frankrikes geografi Regioner og departementer i Frankrike